作者:黃升
標題:摸魚兒
內容:問山中、小桃開後，曾經多少晴雨。遙知載酒花邊去，唱我舊歌金縷。行樂處。正蝶繞蜂圍，錦繡迷無路。風光有主。想倚杖西阡，停杯北望，望斷碧雲暮。花知道，應倩蜚鴻寄語。年來老子安否。一春一到成虛約，不道樹猶如此。煩說與。但歲歲、東風妝點紅雲塢。劉郎老去。待有日重來，同君一笑，拈起看花句。